b"\n_START_ARTICLE_\nEl Alamein\n_START_SECTION_\nSegona Guerra Mundial\n_START_PARAGRAPH_\nA la Segona Guerra Mundial es van desenvolupar dues batalles entre aquesta ciutat eg\xc3\xadpcia i la Depressi\xc3\xb3 de Qattara. Els brit\xc3\xa0nics havien concentrat un gran nombre de tropes al llarg dels 60\xc2\xa0km des de la costa fins a la depressi\xc3\xb3, de manera que es va formar un excel\xc2\xb7lent coll d'ampolla que evitava que l'Afrika Korps exerc\xc3\xads la seva maniobra envoltant preferida._NEWLINE_El general brit\xc3\xa0nic Bernard Montgomery es va llan\xc3\xa7ar amb la lluna plena d'octubre de 1942 contra les tropes d'Erwin Rommel, que no estaven ben prove\xc3\xafdes. Les l\xc3\xadnies de prove\xc3\xafment italo-alemanyes es basaven en una \xc3\xbanica pista que recorria la costa de L\xc3\xadbia i estava sotmesa cont\xc3\xadnuament a bombardejos i sabotatges pels Aliats. Els combois italians, responsables del subministrament, havien de travessar la Mediterr\xc3\xa0nia entre T\xc3\xa0rent i la costa de L\xc3\xadbia, on els anglesos els atacaven des de l'illa de Malta amb esquadrons aeris. A aquesta illa no se li va donar la suficient import\xc3\xa0ncia estrat\xc3\xa8gica per part de l'alt comandament alemany. Per b\xc3\xa9 que es va intentar capturar repetides vegades (i a punt van estar d'aconseguir-ho) no es va perseverar en l'intent i es van prioritzar altres fronts. Aix\xc3\xb2 va tenir com a resultat un molt deficient prove\xc3\xafment hum\xc3\xa0 i material per als alemanys, ja que el domini va quedar en mans aliades._NEWLINE_Els alemanys comptaven com a espina dorsal del seu ex\xc3\xa8rcit amb dues divisions panzer, una sencera i una altra delmada, i dues divisions cuirassades italianes, aquestes amb material ja obsolet, sense cuirasses ni pot\xc3\xa8ncia de foc oposables als brit\xc3\xa0nics, totes elles mal prove\xc3\xafdes i amb seriosos problemes de subministrament. Els brit\xc3\xa0nics, per la seva banda, rebien continus refor\xc3\xa7os de tropes des d'Austr\xc3\xa0lia i les col\xc3\xb2nies a \xc3\x80sia._NEWLINE_Rommel va intuir, de manera precisa, que el temps corria en contra seu i va decidir atacar primer, per\xc3\xb2 fou detingut per les mines terrestres i l'artilleria anglesa. Pocs dies despr\xc3\xa9s els brit\xc3\xa0nics, aprofitant la seva superioritat num\xc3\xa8rica i en veure els escassos resultats de l'atac de Rommel, van llan\xc3\xa7ar les seves millors tropes, curiosament les tropes de l'Imperi Brit\xc3\xa0nic (australians i neozelandesos), i van comen\xc3\xa7ar amb un atac desequilibrant al nord de la l\xc3\xadnia alemanya. Rommel va intentar amb les seves reserves detenir l'impuls angl\xc3\xa8s, que rebia el suport de la for\xc3\xa7a a\xc3\xa8ria del desert i d'un major nombre de blindats. No obstant aix\xc3\xb2, els regiments panzer i les unitats d'infanteria alemanyes van ser derrotades per la rapidesa i superioritat de l'atac de Montgomery. Els alemanys van haver de retirar-se cap a l'oest per evitar ser aniquilats, donant aquesta ordre Rommel malgrat no obtenir perm\xc3\xads de Hitler. Si hagu\xc3\xa9s mantingut la posici\xc3\xb3, totes les unitats de l'Eix haurien estat destru\xc3\xafdes._NEWLINE_L'encontre decisiu va tenir lloc el 4 de novembre, quan els blindats brit\xc3\xa0nics van obrir buits en les l\xc3\xadnies alemanyes. Els brit\xc3\xa0nics van interceptar la pista de Rahman i van prendre el quarter general alemany. Les tropes de l'Afrika Korps es trobaven defallides pels escassos prove\xc3\xafments. Va ser la batalla per la qual el general Montgomery (Monty) va ser ascendit, condecorat i ennoblit a Primer Vescomte de l'Alamein."